Jules Verne

**Jules Verne** ba 08/02/1828 koe Nantes (&nbsp;Franca&nbsp;) koblir.

## Blirizva

Koe vofa widava oldon vayar. Bak santaneaksat ke 1848 ko Paris ta bendera gu rokopa lapir, voxen aliuca is wenya va in loeke dulaped. Va konak bontay toz nobar ise va Alexandre Dumas toz paskaler, i va Dumas banugale pilkotik ke *Théâtre Historique* wenyaxe, ise va konaka gedrafa drunta toz buner.

Dumas va kowenyara va tanunectafa blokafa *Les Pailles Rompues* drunta naler. Taneafa zirsera ba 12/06/1850 dilizer. Malyopara tid driafa ise kiewatcama di tir. Tufakiraf nik va karbafa piskura doder. Jules Verne va rokopafa rindera soe di kiewaskir voxe va kanarira va fliplay ke berikye vewar nume va ara kerelera toz axofer. 

Miledje bal jontika worara va Vedeyafe Nevaxe, va jontika opafa kosmara toz skeur. Gan kopokolera ke warzafa tamava lidam inafa ezlopa ke mugrupene zo droler. Isen milugale, nobara va Jacques Arago vestasik jupar da dene bantel in va jontik koyasik isu tawavopik kakever numen tuvel ke sumefa coyunta is ketaxo muon fenkuwer.

Va rundak wetce suteptik ke *Théâtre Lyrique* wenyaxe soe trasir ise va berpotam ko *Musée des Familles* virda is *Martin Paz* izvaberpot toz sanegar. Mu wenya dere wan suter ise va *Colin-Maillard* kaleynot ba 20/04/1853 volmiv zirser, i va kaleynot sebupun gan feleem is balemsanon zirseten.

Bak tciugal, Jules Verne va bolkafa vayara va tawavopa ik solokseropa ik altelopa wanur nume va trogarneem ekon gu *berpot va opa* djuposuten toz urlicker. Ba 10/01/1857 kurer nume ta erbatumusara gorar da di vanpir betayesik. Banvielu ba 5-e bartiv gazdon giranyar aze kali 10-e bartiv suter aze va arak ke afizcek koe velitaxe tiskir. Banugale va vayaks va Edgar Poe koe *Le Musée* virda sanegar ise koe Skota koyar. Bak 1860 dene *Bouffes* wenyaxe va taf kaleynot volmiv zirser, i va *Monsieur de Chimpanzé*, az bak 1861 dene *Vaudeville* va *Onze jours de siège* (&nbsp;*Santankafa deblamera*&nbsp;).

Bak 1863 va nubasuteks va *Cinq semaines en ballon* (&nbsp;*[[Va aluboya safta bene vipka (suterot)|Va aluboya safta bene vipka]]*&nbsp;) pu Hetzel piskusik vanburer. Bantel en zo tuseramar nume gu vaniksantura vaon zubir. Jules Verne vilter da va toloya neva remi tolsanda tandeon di dafur, ok va balem-sanoya neva bad lotrelaf ugal. Va kunoy *franc* talolk sotre kota neva di kazawar. Hetzel va zubi alubon di fabdur, kotviele dem loeke guntasa gropa mu suterotik.

Kiewatca davon sokir nume *Va aluboya safta bene vipka* berpot koe kotafa Europa di zo malfrancavar. Remi balemsandafa kobara, Jules Verne va bat granaf grabomeem bam di warzer, i va grabomeem xanton gu ord vas opaf berpot. Inaf vergumvelt koe koti nami krulded : *Aventures du capitaine Hatteras* (&nbsp;*[[Stuva ke Hatteras redakik (suterot)|Stuva ke Hatteras redakik]]*, 1864&nbsp;), *Voyage au centre de la Terre* (&nbsp;*[[Koyara ist Tawava (suterot)|Koyara ist Tawava]]*, 1864&nbsp;), *De la Terre à la Lune* (&nbsp;*[[Mal Tawava kal Tael (suterot)|Mal Tawava kal Tael]]*, 1865&nbsp;), *Les enfants du capitaine Grant* (&nbsp;*[[Nazbeikeem ke Grant redakik (suterot)|Nazbeikeem ke Grant redakik]]*, 1868&nbsp;), *Autour de la Lune* (&nbsp;*[[Anamo Tael (suterot)|Anamo Tael]]*, 1870&nbsp;), *Vingt mille lieues sous les mers* (&nbsp;*[[Vuntoye decitmetre koe mid (suterot)|Vuntoye decitmetre koe mid]]*, 1870&nbsp;).

*Le Tour du monde en quatre-vingt jours* (&nbsp;*[[Anamlapira va tamava bad anyust-sanka (suterot)|Anamlapira va tamava bad anyust-sanka]]*, 1872&nbsp;) va datafa kiewatca gruper. Le Temps fela skulton vaon sanegar nume va intafa tulokota jonkar ; amerikaf felaf kaatoesik ko New York va warzaf fiuk vieleon sumesuted ; gadesik va birafu sistu va tufafa itaya pu sutesik firvid enide berpotaf gradilik va intafa morbera tuke tana dalintafa tota war. Bata neva is wenyaf zaleks az *[[Michel Strogoff (suterot)|Michel Strogoff]]* berpot va moavamuva vanbured numen Jules Verne va bareafa tota (&nbsp;*Saint-Michel III*&nbsp;) roluster. Kali 1886 va jontika birafa koyara di askir.

Koirubayas va Amiens mali 1871, i va vo ke kurenik, va *L'Île mystérieuse* (&nbsp;*[[Bulafa ewala (suterot)|Bulafa ewala]]*, 1874&nbsp;), *[[Mathias Sandorf (suterot)|Mathias Sandorf]]* (&nbsp;1885&nbsp;), *Robur le Conquérant* (&nbsp;*[[Robur olgalicusik (suterot)|Robur olgalicusik]]*, 1886&nbsp;), *L'Île à hélice* (&nbsp;*[[Tropakirafa ewala (suterot)|Tropakirafa ewala]]*, 1895&nbsp;), *Face au drapeau* (&nbsp;*[[Lente nilt (suterot)|Lente nilt]]*, 1896&nbsp;), *Le Sphinx des glaces* (&nbsp;*[[Sphinx ke oprukxo (suterot)|Sphinx ke oprukxo]]*, 1897&nbsp;) tulon koeon suter.

Inafa turestara va sare di tir zolonapafa. Jules Verne ba 24/03/1905 koe Amiens mulufteyer, tis per-san-perdaf. 

## Sanegaks

## Kalkotavayan suterot
* **Tarlesikeem ke Bounty tota** (&nbsp;*Les Révoltés de la Bounty*&nbsp;), kalkot- 2013 gan Bruno Cordelier, *Kotavaxak dem Suterot* dotay, banliz 

## Vuestexa

|style="vertical-align: top;"|

|}